Radiocafé

A radiocafé (kisbetűvel), korábbi nevén radiocafé 98.6, egy magyar rádióállomás és podcast-csatorna, mely Budapesten az FM 98.0-s frekvencián fogható, valamint az interneten. 2003. január 1-jén indult, felváltva az EstFM 98.6 nevű elődjét, de megtartva a műsorvezetőket és a műsorokat. Szlogenje kezdetben „radiocafé 98.6 – Szeretet” volt, ami egy arculatváltás után "radiocafé 98.6 – Van barátod"-ra változott. A rádió 2011-ben megszűnt, egy tulajdonosváltás után, felhalmozott adósságai miatt. 2022 novemberében aztán újraindult, mint közösségi rádió, a 98.0-s frekvencián, megtartva a régi logót, a szellemiséget, sőt a műsorvezetők egy részét is. A rádióállomás hangja mind a régi, mind az új adó idején Nagy Sándor.

Története

radiocafé 98.6 (2003–2011) 
2003. január 1-jén kezdte meg adását, mint a 2000. július 1-én indult EstFM utódja, tulajdonképpen annak megváltozott imidzsű változataként. Kereskedelmi rádió létére igyekezett egyfajta közszolgálati pozíciót is ellátni, színvonalas műsoraival, és a többi kereskedelmi rádiótól némiképp eltérő zenei kínálattól. Indulása után a radiocafé lett a Big Brother 2 hivatalos rádiója.

2007. május 20-25. között világrekord hosszúságú adást, vagyis 125 órás élő műsort készítettek. A Millenáris Parkból két műsorvezető bonyolította a hosszúkávé! névre keresztelt rekordkísérletet: Tóth Betty és Bella Levente, mindketten a rádió Délutáni kávéház című műsorának házigazdái. A két műsorvezető a rekordkísérlet alatt napi 4 órát pihent, vagyis fejenként napi 20 órát voltak adásban, ebből 16 órát együtt. Az öt nap alatt 60-80 vendéget láttak vendégül a stúdióban vagy a stúdió mellett (pl. Irie Maffia unplugged), és közel ugyanennyi interjút készítettek.

2007 augusztusában az Econet a Pesti Est, az országos Est Lapok, valamint a beltéri reklámtevékenységet folytató O-Zone és Boomerang Reklám felvásárlása után újra bővítette tevékenységét: 250 millió forintért megvette a radiocafé száz százalékos üzletrészét. A rádió működését, tartalmát és menedzsmentjét nem érintette a változás, viszont az Econet lehetőséget biztosított a tulajdonában álló EMG tagvállalataival történő együttműködésre. 2009-ben a tulajdonosi kör Neo FM néven országos lefedettségű rádióadót indított, amely azonban jogilag aggályos volt, hiszen olyan cég nem pályázhatott, melynek 25 százalékot meghaladó részesedése van egyszerre egy országos és egy regionális rádióadóban. A helyzetet nem sokkal később a rádiót működtető konzorcium átszervezésével orvosolták, viszont a Neo FM a radiocaféval közös épületbe költözött, sőt az első időkben, a nehézkes start miatt sok mindent tőlük is kölcsönzött. Ekkoriban a rádióállomás székhelye Budapesten a Csévi utca 7/B. alatt volt megtalálható.

2010-ben az Econet a rossz gazdasági helyzet és a rádiós hirdetési piac szűkülése következtében financiális nehézségekkel kezdett el küzdeni. Ez azzal járt, hogy az ORTT, illetve jogutódja, az NMHH részére nem, vagy csak akadozva fizették meg a koncessziós díjat. A nehézségek, illetve a Neo FM birtoklása miatt eleve fennálló összeférhetetlenségi helyzet miatt az Econet értékesítette 100 százalékos tulajdonrészét a KV Barát Vagyonkezelő Kft.-nek, a reklámidő értékesítését kivéve. Sajnos ez a lépés a rádió működésére negatívan hatott, 2011-re már működése is bajba került, a dolgozók hónapok óta nem kaptak fizetést. Veszélybe került annak esélye is, hogy a 2012-ben lejáró műsorszolgáltatási szerződést meghosszabbítsák. Áprilisban több műsor megszűnt, májusra a „Milliók reggelire” című népszerű reggeli gazdasági műsoron kívül már szinte csak a híreket és zenét sugároztak. 2011. május 6-án azután a még február 28-án Econetről Est Médiára átnevezett tulajdonos eladta a rádiót Veres István vállalkozónak és üzletfeleinek. A vállalkozó ekkor már üzemeltetett egy rádiót, a Radio Face-t, habár annak műsorszolgáltatási szerződését felmondták. 2011. május 11-én egy 24 millió forintos tartozás miatt a Nemzeti Média- és Hírközlési Hatóság megvonta a rádió műsorszolgáltatási engedélyét. A rádió ekkorra már teljes válságba került, nem tudták fizetni a munkabéreken túl sem a közüzemi számlákat, se a telefonszámlákat. Május 16-án már az is megesett, hogy nem maradt senki, aki beolvassa a híreket. Május 17-én délután 4 órakor pedig az Antenna Hungária lekapcsolta a sugárzást, mert a tulajdonos nem mutatott hajlandóságot a tartozásai megfizetésére. Az EstFM 2000. július 1-jén Kid Rock "Cowboy" című dalával kezdte meg sugárzását a 98.6-os frekvencián, és ezzel a dallal búcsúzott a radiocafé is.

Elhallgatása után, a 2011. július 1-jén megrendezett VOLTfolió Kulturális Médiadíjátadón különdíjat kapott a radiocafe 98.6, továbbá a rádiós műsorvezetők kategóriában holtverseny alakult ki: Frankó Roni és Lovász László a radiocafe 98.6 műsorvezetői, és Sebestyén Balázs az egykori Class FM akkori munkatársa kaptak díjat. A rádió működtetéséhez szükséges technikai eszközöket a Radio Face stúdiójába vitték, de nem sokkal később annak a rádiónak is elhallgatott az adása.

2012-től Régi Jó Café néven az interneten sugározzák a rádió ebben az időszakban felvett összes adását, a 2003-as indulástól a megszűnésig. Az adások visszahallgathatók nagyrészt teljesen időrendben a keresővel.

radiocafé 98.0 (2022–) 
2021 januárjában nyilvánosságra hozták, hogy a Civil Rádió budapesti frekvenciáira kik pályáznak. Ez a frekvencia a 98.0 volt, melynek fő előnye az volt, hogy közösségi rádiós frekvenciának minősült, azaz használata ingyenes, és első körben 10 évre hirdették meg, ami opcionálisan további 7 évre meghosszabbítható. A három pályázó közt ott volt a Match Point Official Kft., amely 2022 márciusában elnyerte a frekvenciát. Augusztus végén derült ki, hogy az újonnan induló rádió a radiocafé nevét veszi fel, mely nevet a Trend FM-mel való szoros összefonódás miatt használhatnak. Az új rádió műsorait ugyanis a Trend FM (az egykori Gazdasági Rádió) budapesti, Váci úti stúdióhelyiségeiben fogják készíteni, és a radiocafé márkanevet még 2016-ban Komáromi Balázs újságíró, a Trend FM főszerkesztő-tulajdonosa levédette a Szellemi Tulajdon Nemzeti Hivatalánál (SZTNH), ő engedte át a névhasználatot a Match Point Official Kft. számára.

Az új rádióadó 2022 októberének végén kezdte el kísérleti adását, majd november 3-án elindította rendes műsorát is. A műsorvezetők között számos régi radiocafés is megtalálható.

Munkatársak

Műsorvezetők

radiocafé 98.0 (2022–) 

 Behumi Dóri
 Bényi László
 Bodnár Csaba
 Bogyó Tamás
 Fehér Mariann
 Khell Bogdán
 Kutasi Judit
 Machán-Csetvei Frigyes ("Nesta")
 Marosi Viktor
 McMenemy Márk
 Nyul Zsuzsa
 Oláh Andrea
 Nagy R. Attila ("Rozsda")
 Rétalji Igor
 Szabó Kimmel Tamás
 Temesi Berci
 Veress Dóra
 Winkler Nóra

radiocafé 98.6 (2003–2011) 
 Ács Gábor
 Bazsó Gábor
 Behumi Dóri
 Bella Levente
 Berka Attila
 Borbély Ferenc
 Czutor Zoltán
 Csóka Dávid
 Csuja László
 Dudás Viktor
 Dús Polett
 Dévényi Tibor
 Feyér Zoltán
 Fekete Gábor (Pheke)
 Frankó Roni
 Gede Balázs
 Gianni Annoni
 Gosztonyi Csaba
 Gyárfás Dorka
 Hajós András
 Hegyi György
 Jeli András
 Jókuti András
 Kántor Endre
 Kádár Tamás
 Kálmán Emese
 Kisfavorit
 Lady Dömper
 Lányi Eszter
 Lovász László
 Machán Frigyes Nesta
 Madocsai Bea
 Mandl Péter
 Mátrai Mihály
 McMenemy Márk
 Meskó Zsolt
 Mihálovits András
 Nyúl Zsuzsa
 Papp Ferenc
 Pataki Balázs
 Pilisi Konrád
 Puzsér Róbert
 Péter Petra (Rádió Petra)
 Ridgasszer István
 Rónai Aranka
 R. Nagy András
 Sárközi Anita
 Soma Mama Gésa
 Sóskúti Zoltán
 Sütő Enikő
 Szendrei Zsolt (Z kapitány)
 Treskó T. Tibor (Tibilove)
 Tiger
 Tokaji Márta
 Tóth Betty
 Tóth Csaba
 Tüske Ferenc
 Valkó Eszter
 Veress Dóri
 Winkler Róbert
 Zsuffa Péter

Zenei szerkesztők (2003–2011) 
 Machán Frigyes (DJ Nesta)
 Jobbágy Róbert (DJ Rob)
 Polgár Gábor (Cyborg Templar)

Műsorok

radiocafé 98.0 (2022–) 

 A-ból B-be
 A holnap tegnapja
 Aqua & More
 Cafe-Night!
 Dzsungelharc
 Game On
 Hellojárat
 Kávézó a világ végén
 Könyvben utazom – Neked 8 Oláh Andreával
 Millásreggeli (2023-tól)
 Profil – Arcok más szögből
 Süssfelnap (reggeli műsor)
 Soul Session Bogyó Tamással, Temesi Bercivel és Zolberttel
 Szabadesés
 Womanpower

radiocafé 98.6 (2003–2011) 
 Africafé
 A hét mesterlövésze
 A szalonnás kávé visszanéz (hétfőn) – Szalonnás Kávé (kedden)
 A két hekk
 Beteg vagy bűnöző?
 Bolhacirkusz
 Borjour
 Brilliáns Csütörtöki Jazzpirkadat
 Café au Lait
Capriccio
Crime Time
 Délután Kávéház
 Deck Attack
 Doktor Café
 Egyes számrendszer
 Ellenkező esetek
 Eldorado
 Első fokon
 Estkultúra
 Európa Kávéház
 Élet és élet
 Édes otthon
 Favorit
 Fakultatív popnapközi
 Frappé
 Hazánk szíve Budapest
Gasztrománia
Gólya hozza
Hajnali világosság
 Hangosfilm
 Hátszél
 High-end
 Hivatali patkányságok
 Humánfront
 Ingatlanadó
 Instrument Ezotéria – Instrument Music – Orient Express
 Játszóház
 JazzCafé
 Kanapé
 Kettes számrendszer
 Képzelet világa
 Laterra Magica
 Legal Alien
 Little Italy
 Made In Hungary
 Magyaróra
 Meleg helyzet
Melegedő
 Meztelen valóság
 Milliók reggelire (korábban Forintos percek)
 Morzsa
 Motorcity
 Music Café
 Önkényeztető
 Örökzöld
 Péntek esti LIVE edit
 radiocafe.hu
 Radio R
 Radio Tourist
 Reklámvilág
 Rock Café
 Selector
 Siesta Live
 Sláger Cafe
 SportCafé
 Sportkombinát
 Stadion kávéház
 Starsky és Hát Jazz Klub
 Stílus világa
 Szinkrontolmács
 Szolfézs
 Totalcar LIVE
 Természetes gyógymódok
 Veszedelmes viszonyok
 Vasárnapi ebéd
 Wan2

Jegyzetek

További információk
 A radiocafé weboldala
 Régi Jó Café
 EstFM emlékoldal 

Magyar rádióadók